**Notă informativă**

**la proiectul Ordinului cu privire la aprobarea**

**Clasificatorului ocupaţiilor din Republica Moldova**

***Denumirea autorului şi, după caz, a participanților la elaborarea proiectului***

Proiectul actului normativ a fost elaborat de Ministerul Sănătății, Muncii și Protecției Sociale, cu asistența echipei de experți ai Asociației Obștești „MOLDiUS” contractată în cadrul proiectului „Consilierea Guvernului Republicii Moldova în politici economice”, implementat de Agenția de Cooperare Internațională a Germaniei (GIZ).

***Condițiile ce au impus elaborarea proiectului și finalitățile urmărite***

Piața muncii este în dezvoltare continuă, ceea ce condiționează apariția ocupațiilor noi, schimbarea atribuțiilor caracteristice ocupațiilor existente, dar și dezvoltarea cunoștințelor/abilităților noi pentru mai multe ocupații.

În acest context, a apărut necesitatea revizuirii Clasificatorului Ocupațiilor din Republica Moldova (CORM), ultima dată acesta fiind actualizat integral în anul 2014, inclusiv prin prisma Clasificării Internaționale Standardizate a Ocupațiilor (ISCO-08), Clasificării Europene a aptitudinilor/competențelor calificărilor și ocupațiilor (ESCO), precum și a altor Clasificări ale ocupațiilor (din România (COR), alte țări membre ale UE etc.).

Revizuirea CORM-lui constituie o necesitate și din punctul de vedere a pieței muncii din Republica Moldova, exprimată prin mai multe solicitări, parvenite din partea mediului de afaceri, asociațiilor profesionale etc. în adresa Ministerului Sănătății, Muncii și Protecției Sociale.

Suplimentar, decizia de revizuire a CORM-lui a fost luată și urmare a adoptării și intrării în vigoare a Legii nr. 100/2017 cu privire la actele normative. Conform Legii date, actele normative ale autorităților administrației publice centrale de specialitate și ale autorităților publice autonome, care vizează drepturile și interesele legitime ale omului, sunt supuse expertizei juridice obligatorii și se înregistrează de către Ministerul Justiției, în modul stabilit de către Guvern.

Reieșind din faptul că Clasificatorul Ocupațiilor din Republica Moldova (CORM 006-14), aprobat prin Ordinul ministrului muncii, protecției sociale și familiei nr. 22/2014, nu a fost supus expertizei juridice și înregistrării de stat, acesta urmează a fi expertizat juridic și supus înregistrării de stat, conform modului stabilit de legislația în vigoare.

Astfel, considerăm rațional, odată cu efectuarea expertizei juridice a Ordinului nr.22/2014, acesta să fie revizuit, inclusiv ținînd cont de mai multe solicitări din partea mediului de afaceri și altor părți interesate.

Elaborarea unui nou CORM va asigura:

* o clasificare a ocupațiilor în Republica Moldova aliniată la ISCO-08, fapt care va asigura o comparabilitate internațională a statisticilor Republicii Moldova din domeniul pieței muncii;
* o clasificare a ocupațiilor în Republica Moldova aliniată la ESCO, ceea ce va constitui un suport informațional esențial pentru elaborarea mai multor documente pe baza cărora se planifică procesul de formare profesională (nomenclatoarele domeniilor de formare profesională, standardele ocupaționale, standardele de calificare, curriculum etc.);
* reflectarea cererii de forță de muncă din Republica Moldova în aspect de ocupații, ceea ce constituie o sursă informațională importantă pentru elaborarea studiilor, cercetărilor, prognozelor, etc. pentru piața muncii.

***Рriпсiрalеlе prevederi, locul actului în sistemul de acte поrmаtivе, evidențierea еlеmепtеlоr поi***

Proiectul prevede clasificarea în 10 grupe majore a ocupațiilor din Republica Moldova, după cum urmează:

1. Legislatori, membri ai executivului, demnitari şi conducători ai administraţiei publice, conducători şi funcţionari superiori din unităţile economice sociale și politice
2. Specialişti cu ocupații intelectuale și științifice
3. Tehnicieni, maiștri şi alţi specialişti asimilați
4. Funcţionari administrativi
5. Lucrători în domeniul serviciilor şi comerţului
6. Agricultori și lucrători calificaţi în agricultură, silvicultură, acvacultură, piscicultură şi pescuit
7. Meșteșugari și lucrători în meserii de tip artizanal
8. Operatori și asamblori de maşini și instalaţii
9. Muncitori necalificați
10. Forțele armate

Adițional, proiectul conține blocul informațional cu privire la modul de aplicare și revizuire a CORM-lui, precum și Indexul alfabetic al acestuia.

CORM-ul 006-14 a fost revizuit esențial, fiind expus în redacție nouă. Au fost operate următoarele modificări:

- a fost exclus Blocul informațional al CORM-lui, fiind excluse fațetele care fac referire la: tipurile de producție și lucrări, categoriile tarifare etc., deoarece acestea nu mai sunt relevante și actuale, fiind descrise în baza Îndrumarului Unic Tarifar de Calificare (ÎUTC), elaborat în cadrul ex-URSS;

- a fost simplificată modalitatea de prezentare a propunerilor de completare a CORM-lui;

- a fost revizuită structura CORM-lui prin revizuirea denumirilor unor grupe, subgrupe majore, minore sau de bază, în scopul alinierii la ISCO-08;

- au fost descrise atribuțiile pentru grupul de ocupații din fiecare grupă de bază, precum și au fost revizuite descrierile grupelor majore, subgrupelor majore și grupelor minore în scopul ajustării la ESCO;

- au fost excluse ocupațiile neactuale/învechite și incluse mai multe ocupații noi, identificate în rezultatul analizei ESCO, COR etc., precum și urmare consultărilor în cadrul a 16 ședințe de lucru a mai multor asociații profesionale, mediului de afaceri, Comitete sectoriale, instituții de învățămînt etc.;

- au fost regrupate unele ocupații, dat fiind includerea atribuțiilor pentru fiecare grupă de bază, fapt care a condiționat necesitatea transferării unor ocupații dintr-o grupă de bază în altă;

- au fost excluse repetările de ocupații în grupele de bază.

***Descrierea gradului de compatibilitate a prevederilor proiectului cu legislația Uniunii Europene***

Prezentul proiect de act normativ nu contravine legislației Uniunii Europene, mai mult, acesta are drept scop ajustarea CORM-lui la ESCO.

***Fundamentarea economico-financiară***

Implementarea prevederilor proiectului nu va necesita cheltuieli financiare suplimentare. CORM 006-14 va fi substituit cu CORM 006-2020 în raportul fiscal electronic (IPC 18) de către CNAS din contul mijloacelor financiare alocate pentru întreținerea Sistemului Informațional al CNAS.

***Modul de încorporare în sistemul actelor normative în vigoare***

Conform normelor art. 56 alin. (1) din Legea nr. 100/2017 cu privire la actele normative, se propune ca Ordinul să intre în vigoare conform regulii generale, peste o lună de la data publicării în Monitorul Oficial al Republicii Moldova.

Totodată, în vederea asigurării tranziţiei de la Clasificatorul Ocupaţiilor din Republica Moldova actual, aprobat prin Ordinul Ministrului Muncii, Protecției Sociale și Familiei nr. 22/2014, cu modificările ulterioare, la CORM 006-2020, CORM- ul actual va fi utilizat în paralel cu CORM-ul nou până la 30 iunie 2021.

Implementarea prevederilor proiectului Ordinului va necesită revizuirea Hotărârii Guvernului nr. 461/2013 privind aprobarea structurii Clasificatorului Ocupaţiilor din Republica Moldova.

***Avizarea, expertizarea și consultarea publică***

Proiectul este prezentat pentru avizare, expertizare și consultare publică în conformitate cu cadrul normativ. În temeiul art. 20 al Legii nr. 100/2017 cu privire la actele normative, a fost publicat anunțul privind intenția de elaborare a actului normativ. Totodată, în conformitate cu prevederile Legii nr. 239/2008 privind transparența în procesul decizional, proiectul este supus consultărilor publice concomitent cu inițierea procedurii de avizare.

De asemenea, remarcăm că în procesul de revizuire a CORM-lui au fost implicați direct reprezentanții sectorului real, cum ar fi: Comitetele Sectoriale, Camera de Comerț și Industrie a Republicii Moldova și membrii acesteia, Confederația Națională a Patronatelor din Moldova, asociațiile profesionale (AMCHAM, ATIC, FIA, Uniunea Transportatorilor și Drumarilor etc.), specialiștii din diferite domenii (sănătății și asistenței sociale; comerțului, hotelurilor și restaurantelor; construcțiilor; poligrafiei; agriculturii și industriei alimentare; industriei ușoare; sectorului financiar; TIC etc.), mediul academic (Academia de Studii Economice a Moldovei, Universitatea Tehnică a Moldovei), partenerii externi de dezvoltare (Agenția de Cooperare Internațională a Germaniei (GIZ)) etc.

Informația privind rezultatele expertizei, inclusiv a expertizei anticorupție, va fi inclusă în sinteză ulterior recepționării avizelor respective și a raportului de expertiză anticorupție.

**Ministru Viorica DUMBRĂVEANU**